Johannes 15:1-8 – As julle in My bly, vra dan wat julle wil, en dit sal met julle gebeur – Bybelskool
Johannes 15:1-8 – As julle in My bly, vra dan wat julle wil, en dit sal met julle gebeur
Written by Chris van Wyk on Jun 23, 2022 . Posted in Beloftes.
1"Ek is die egte druiwestok en my Vader is die landbouer. 2Elke loot aan My wat nie vrug dra nie, sny Hy weg; maar elkeen wat vrug dra, snoei Hy skoon, sodat dit meer vrug kan dra. 3Julle is egter reeds skoon deur die woorde wat Ek vir julle gesê het. 4Bly in My, soos Ek in julle. Net soos die loot nie uit sy eie vrug kan dra as dit nie in die druiwestok bly nie, so julle ook nie as julle nie in My bly nie. 5Ek is die druiwestok, julle die lote. Wie in My bly en Ek in hom, hy dra baie vrug, want sonder My kan julle niks doen nie. 6As iemand nie in My bly nie, word hy soos 'n loot buite uitgegooi, en verdroog. Hulle maak dit bymekaar en gooi dit in die vuur, en dit verbrand. 7As julle in My bly, en my woorde in julle bly, vra dan wat julle wil, en dit sal met julle gebeur. 8Hierdeur word my Vader verheerlik, dat julle baie vrug dra en my dissipels kan wees."
Jesus word hier gekontrasteer met die volk Israel. In die OT is Israel baie keer met 'n wingerdstok of wingerd vergelyk (Ps 80:9-16; Jes 5:1-7; Jer 2:21; Eseg 19:10-14; Hos 10:1). Waar Israel egter 'n wilde wingerdstok geword het (Jer 2:21), is Jesus die ware wingerdstok, dié Een uit wie die wingerd van God sy Vader, die boer in die vergelyking, sal groei en gedy. Die klem lê in hierdie gedeelte op wat God die Vader deur Jesus sy Seun regkry in die lewe van gelowiges. Die Vader is die boer, Jesus die wingerdstok waaruit die gelowiges as lote vrug dra. Soos Israel uitgetrek en verwoes is (verwys na die ballingskappe – Eseg 19:10-14) sal die lote wat nie vrug dra nie afgesny word – interessant genoeg, nie die hele wingerd, soos in Israel se geval nie, maar net die loot wat nie vrug dra nie. Dit verwys waarskynlik na Judas, die onberoulike wat sy rug op Jesus gedraai en Hom verraai het. En dit bly 'n waarskuwing aan gelowiges wat afvallig word.
Dié wat vrug dra word egter skoon gemaak – gesnoei – sodat hulle nog meer vrug kan dra. Dit verwys waarskynlik na Petrus (en die ander dissipels) wat ten spyte van sy verloëning (en hulle verlating van Jesus in sy uur van nood) deur Jesus nader getrek en heraangestel word as herder van die kudde (Joh 21:15-19). Petrus het al vrug gedra met: sy belydenis (Joh 6:67), sy onderwerping aan Jesus se voete-was (Joh 13:9) sy gebrekkig verbintenis (Joh 13:37) ensomeer. Judas het egter geen vrug gedra nie. 'n Mens hoor net van sy klagte oor die salwing met die reukolie (Joh 12:4), en sy volharding om Jesus te verraai (Joh 13:30; 18:3). Die skoonmaak werk word deur Jesus se woorde gedoen en word as effektief bewys deur die vrug wat hulle dra. Die geheim van vrug dra, is dus om in Jesus te bly, dws om sy woorde aan te hang en te doen. Dit moet – wat ook die leuse van die Bybelskool is – 'n huis word waarin jy woon. Dit moet jou hele lewe bepaal. Jy kan nie uit jou eie vrug dra nie. Jy moet daarvoor in Jesus bly, en Hy in jou, deur sy woorde, en deur sy Gees.
Jesus herhaal die vergelyking. Hy is die wingerdstok en hulle die lote. Diegene wat in Hom bly, en Hy in hom, dra baie vrug. Sonder Hom sal hulle egter niks van waarde kan doen nie. Soos dit ook die geval is met 'n loot wat afgesny word en verdroog. Hulle is uiteindelik net goed vir die vuur en verbranding. Die wat in Jesus bly, en toelaat dat sy woorde in hulle bly, sal die wonder van gebedsverhoring beleef. Wat hulle ook al wil hê, kan hulle van Hom vra, en dit sal vir hulle gebeur. Die enigste kwalifikasie is dat hulle in Hom bly, en sy woorde in hulle. Sulke gebedsverhoring verheerlik die Vader. Dit is daarom ook die essensie van dissipelskap (vgl Joh 14:13). Dit is ook die doel van die belofte van God se inwoning in ons. Dat ons vrug sal dra. Veral die vrug van die liefde, soos die volgende gedeelte sal uitspel. Die geheim van vrug dra, is om in alles Jesus se woorde na te volg, en om vanuit daardie verhouding Hom te vra om enduit as dissipel, as navolger van alles wat Hy ons geleer het, te kan volhard.
Lees meer: https://bybelskool.com/johannes-151-26-om-jesus-te-aanvaar-en-sy-pad-vir-jou-te-omhels-is-die-lewe/